b'\n_START_ARTICLE_\nTitanas\n_START_SECTION_\nKitos titano savyb\xc4\x97s\n_START_PARAGRAPH_\nTitanas yra chemi\xc5\xa1kai stabilus ir oksiduojasi tik 610\xc2\xa0\xc2\xb0C ar auk\xc5\xa1tesn\xc4\x97je temperat\xc5\xabroje, ta\xc4\x8diau susidariusi titano oksido pl\xc4\x97vel\xc4\x97 praleid\xc5\xbeia dujas, tod\xc4\x97l neapsaugo gilesni\xc5\xb3 metalo sluoksni\xc5\xb3 nuo oksidacijos. Auk\xc5\xa1toje temperat\xc5\xabroje titanas gerai sugeria \xc4\xafvairias dujas, \xc4\xafskaitant ir inertines, tod\xc4\x97l titano milteliai kai kada naudojami, kuriant itin gryn\xc4\x85 vakuum\xc4\x85, pvz., gaminant radijo lempas._NEWLINE_Titano milteliai reaguoja su deguonimi jau kambario temperat\xc5\xabroje \xe2\x80\x93 gali net u\xc5\xbesidegti, l\xc4\x97tai tirpsta sieros ir druskos r\xc5\xabg\xc5\xa1tyse. Titano \xc5\xa1iluminis ir elektrinis laidumas yra ma\xc5\xbeas._NEWLINE_Titanas yra toks pat tvirtas kaip plienas, bet 45\xc2\xa0% lengvesnis. Titanas yra 60\xc2\xa0% sunkesnis u\xc5\xbe aliumin\xc4\xaf, bet dvigubai tvirtesnis. Titano lydiniai n\xc4\x97ra elastingi, ta\xc4\x8diau labai klamp\xc5\xabs. \xc5\xa0ios savyb\xc4\x97s daro Titan\xc4\x85 labai atspar\xc5\xb3 \xc4\xafprastin\xc4\x97ms metalo nuovargio r\xc5\xab\xc5\xa1ims. Grynas Titanas yra gana kalus (ypa\xc4\x8d aplinkoje be deguonies).\n_START_SECTION_\nTitano pritaikymo sritys\n_START_PARAGRAPH_\nTitan\xc4\x85 galima apdoroti \xc4\xafvairiais mechaniniais b\xc5\xabdais, o jo lydiniai yra labai vertinami d\xc4\x97l ma\xc5\xbeo tankio, atsparumo korozijai ir mechaninio tvirtumo, tod\xc4\x97l titanas naudojamas l\xc4\x97ktuv\xc5\xb3 konstravime, i\xc5\xa1 titano gaminami kaulus pakei\xc4\x8diantys implantatai, \xc4\xafvairiausia chemijos pramon\xc4\x97s \xc4\xafmoni\xc5\xb3 \xc4\xafranga, skirta naudoti agresyvioje aplinkoje (vamzd\xc5\xbeiai, reaktoriai, siurbliai ir kt.)._NEWLINE_D\xc4\x97l itin didelio klampumo titan\xc4\x85 keblu apdirbti tekinimo, gr\xc4\x99\xc5\xbeimo ar frezavimo \xc4\xafrenginiais, tod\xc4\x97l da\xc5\xbeniausiai naudojamas apdirbimo b\xc5\xabdas \xe2\x80\x93 \xc5\xa1tampavimas didelio sl\xc4\x97gio presais. Kadangi titanas itin gerai sugeria \xc4\xafvairias dujas, suvirinti j\xc4\xaf galima tik vakuume, nors bandoma sukurti lydinius, kurie tikt\xc5\xb3 suvirinimui argono atmosferoje._NEWLINE_Titanas taip pat pla\xc4\x8diai naudojamas juodoje ir spalvotoje metalurgijoje, o titano oksidas naudojamas gaminant auk\xc5\xa1tos kokyb\xc4\x97s baltus pigmentus, keramik\xc4\x85 ir gum\xc4\x85. Gamybos mastai naudojant titan\xc4\x85 ir jo junginius auga kiekvienais metais, o tai didina \xc5\xbemoni\xc5\xb3, dirban\xc4\x8di\xc5\xb3 pramon\xc4\x97je su titanu, skai\xc4\x8di\xc5\xb3._NEWLINE_\xc5\xbdmogaus kaulai titan\xc4\x85 priima geriau nei kitus metalus ar lydinius, gerai prie jo priauga. Tod\xc4\x97l i\xc5\xa1 titano gaminami (ar juo dengiami) \xc4\xaf kaul\xc4\x85 tvirtinami dant\xc5\xb3 implant\xc5\xb3 var\xc5\xbetai. Tokie sraigtai gerai laikosi kaule net iki 30 met\xc5\xb3.\n_START_SECTION_\nTitano poveikis \xc5\xbemogaus organizmui\n_START_PARAGRAPH_\nNormaliomis s\xc4\x85lygomis \xc5\xbemogaus organuose yra 1 mg titano \xc5\xa1imtui gram\xc5\xb3 \xc5\xbemogaus audini\xc5\xb3 pelen\xc5\xb3. Toks didelis ir gana pastovus elemento kiekis \xc5\xbemogaus organizme rodo, kad titanas yra gyvybi\xc5\xa1kai svarbus. Deja, eksperimenti\xc5\xa1kai nenustatyta kokiuose metaboliniuose procesuose jis dalyvauja. Yra \xc5\xbeinoma, kad titano sieros r\xc5\xabg\xc5\xa1ties drusk\xc5\xb3 \xc4\xafvedimas \xc4\xaf kraujo donor\xc5\xb3 maisto racion\xc4\x85 pagreitina baltym\xc5\xb3 regeneracij\xc4\x85 ir padidina eritrocit\xc5\xb3 skai\xc4\x8di\xc5\xb3. Taip pat eksperimenti\xc5\xa1kai nustatyta, kad ilgalaikis titano dioksido \xc4\xafvedimas \xc4\xaf gyv\xc5\xabn\xc5\xb3 maist\xc4\x85 yra visi\xc5\xa1kai nekenksmingas.\n_START_SECTION_\nPavadinimo kilm\xc4\x97\n_START_PARAGRAPH_\nVokie\xc4\x8di\xc5\xb3 chemikas M. H. Klaprotas, vienas i\xc5\xa1 \xc5\xa1io elemento atrad\xc4\x97j\xc5\xb3, j\xc4\xaf pavadino titan\xc5\xb3 \xe2\x80\x93 senov\xc4\x97s graik\xc5\xb3 dievo Urano s\xc5\xabn\xc5\xb3 garbei.'